ky en en en en en en ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky krc ky ky ky ky ky ky ru ky ru ky ru ky ru ky ky ru ky ru ky ru ky ru ky ru ky bg tt ru mr ru ky ky ru ky ru ky ru ky en en en en en en en en en ru
Кыргыз Республикасынын Убактылуу Өкмөтүнүн Кыргызстандын элине жана дүйнөлүк коомчулукка Кайрылуусу
Мына ушул каргашалуу күндөрү жүздөгөн мекендештерибиз карөзгөй күчтөр тарабынан жасалган кандуу кагылыштын курмандыгы болуп отурат. Ал эми бузукулар менен чагымчылардын айынан миңдеген адамдар талкалоо менен талап-тоноого, зомбулук менен өлтүрүүлөргө тартылды.
Бүтүндөй өлкө калкы курман болгондордун жакындары менен туугандарынын аза кайгысын тең бөлүшөт. Ушу тапта бул кайгыга түз же кыйыр тиешеси болбогон бир дагы кыргыз же өзбек бүлөсү жок. Жаңжалдын башкы себеби - мурдагы төбөлдөрдүн кайрадан бийликке кайтып келүү дымагы. Алар узак жылдар бою карапайым калктын калың катмарынын канын кактап соруп, мамлекеттин күч-кубаты болуп саналган билим берүү менен саламаттыкты сактоо, аскер менен милиция, экономика менен маданият тармактарынын дараметин кетирип салган.
Ошентип, өздөрүнүн артында мамлекеттик аппараттын чачылган чалдыбарын калтыргандан кийин, эми минтип өлкөнү ээн талаа, эрме чөлгө айланткысы келет. Эсиңиздерде бар чыгар, мурдагы "бүлө" башчысы элди канга чылай тургандыгын бүт дүйнөгө жарыя кылган эле, эми ошонун кесепетин көрүп турабыз.
Алар өз элин, өз журтун, өз коңшуларын канга чылоо менен, өздөрүнүн арам оюн ишке ашыруу максатында, ондогон жаналгычтарды жалдап, жүздөгөн чагымчыларды камдап, миңдеген адамдарды алдап отурат. Азыр жүздөгөн адамдардын өлүмү, эң жаманы, эки биртууган элдин касташуусу алардын абийиринде турат. Бул жолу алар террорчулуктун жаңы түрүн - курал-жарак колдонуу менен бирге, чуулгандуу маалыматтык чагымды колдонуп жатышат. Тагыраак айтканда, өз журтуна кастарын тиккен "бүлө" мүчөлөрү жапырт кыргынга учуратуунун заманбап куралын пайдаланып, улуттар аралык жаңжал чыгаруу менен, анын чырагына май тамызууда.
Кайгылуу окуянын чыныгы себеби Кыргызстандан куулуп чыккан мурдагы бийлик төбөлдөрү тарабынан алдынала даярдалган жана ишке ашырылган террордук диверсия болуп саналат.
Ушундай кыйын кезеңде өлкө келечегинин жоопкерчилигин алган адамдар мындай кырсыктан сактап калалбай калгандыгыбыз үчүн оор жоготууга учурап, кабыргасы кайышып турган жарандардан, жалпы эле элден кечирим сурайбыз. Ооба, бийлик тизгинин алганыбызга эки гана ай болду. Ооба, алар бизге каршы өлкө казынасын какшыта соруп кеткен байлыгын каршы койду. Ооба, биз өтө кыйчалыш учурда кастарын тиккен душман менен бетмебет жалгыз калдык. Бирок, мунун баары бизден кеткен күнөөнү жеңилдетпейт.
Албетте, биз аны актоого тийишпиз. Кайда качып жашынбасын, чагымчылар менен жаңжалды уюштуруучуларды таап, жазасын берүүгө убада кылабыз. Алардын жасаган кылмышы дароо эле иликтене баштаган, учуру келгенде тиешелүү комиссиянын иликтөө жыйынтыгы тууралуу маалымдар кылабыз. Биз курман болгон жарандардын жакындары менен жараат алгандарга зарыл болгон баардык жардамдарды беребиз. Биз зомбулукка туштугуп, кыйроого учураган аймактарда бейпил жашоо ыргагын калыбына келтирүүгө тийишпиз.
Биз жалпы Кыргызстан жарандарына кандуу кагылыштан улам, бир улут өкүлүнүн башка бир улут өкүлүнө карата көрө албастык сезим калбай тургандыгына ишеним менен кайрылып жатабыз. Кылмышкерлер жарандарыбызды улутуна карабастан атып жана кайраштырып жаткандыгына күбө болдук. Ошол эле учурда, биздин миңдеген мекендештер өздөрүнүн коңшуларын, жолдошторун, алтурсун бейтааныш адамдарды да жаманчылыктан калкалап, башпаанек берип, тамак-ашын тең бөлүшүп жаткандыгын көрдүк.
Өлкөбүздүн баардык аймактарындагы, шаарларындагы жана айылдарындагы миңдеген кыргызстандыктар каргашалуу кайгыны кабыргасы кайышуу менен кабыл алышты. Алар көңүл айтуу сөздөрүн гана эмес, иштиктүү жардамдарын да аяшкан жок. Жүздөгөн адамдар Ата Мекенди коргоочулардын катарында туруү үчүн элдик кошундарга жазылышып, өз ыктыяры менен чакыруу жайларына келишти. Жапа чеккен аймактарга өлкөнүн баардык жерлеринен кайрымдуулук жардамдары келип жатат. Кыргыздар менен өзбектердин, Кыргызстандагы дагы башка улут өкүлдөрү болуп өткөн кайгылуу окуяны жалпынын трагедиясы катары кабыл алышты.
Кылмышкерлер кармалып, жоопко тартылмайынча алардын тынчыбасы бизге белгилүү. Бүгүн Ош менен Жалал-Абад облусунда кырдаал турукташууда. Бирок, жаңы чагымчыл иштер эми өлкөнүн башка аймактарында дагы даярдалууда. Бийликтен куулган "үй-бүлө" өкүлдөрү биздин элге террор жарыялоо менен, алар кандай гана болбосун карасанатай чагымчыл иштерге даяр турат.
Ошондуктан, биз баардык кыргызстандыктарды кыраакылыкка, чагымчыл-бузукуларга алданып-азгырылбоого чакырабыз. Биз ар бирибиз кааласа да, каалабаса да дүрбөлөң салгандарды жана улуттар аралык жаңжаал чыгаруучуларды, аргандай карама-каршылыктарды козутуучуларды токтотуп калуубуз керек. КАЙРЫЛУУНУН ТЕКСТИ КЫСКАРТЫЛЫП БЕРИЛДИ
Кыргызстан бейкүнөө атуулдарынан айрылып кабыргасы кайышып турган мезгили. Бул окуяга байланыштуу республиканын баардык жерлеринде жарандарыбыз колдон келген жардамдарын берип мекендештерибиздин кайгысын тең бөлүшүүдө. Бир туугандарыбыз кыйын күндү башынан өткөрүп жатканда аларга көмөктөшүү жакшы кадам. Элден айланса болот.
"Элим барсыңбы?" кайрымдуулук коомунун демилгеси менен "Жаш ишкерлер ассоциациясы", "Эгемендик" коомдук бирикмеси, "Ыйык Ата-Журт" коомдук жаштар фонду жана "Адеп башаты" коомдук прогрессивдүү фонддору Ош жана Жалал-Абад областарындагы жабыр тарткан элдерге кайрымдуулук иретинде жардам чогултууда. Жалпы жонунан 1 млн. сомго жакын 15 тонна гуманитардык жардам жыйналып даяр турат. "Элим барсыңбы?" коомдук кайрымдуулук фонду буга чейин бир канча кайрымдуулук иштерин жүргүзүп элдин ишенимине татыган. Аталган фонддун директору Майрамбек Жумалиевди кепке тарттык.
- Сиздер ушундай жакшы демилгени көтөрүп жатат экенсиздер башка адамдар тарабынан кандай колдоолор болуп жатат?
- Дос кыйын күндө белгилүү болот дегендей азыркы кырдаалда бизди элдин баары колдоп жатат. Жок деген киши жок. Айрым адамдар колунан келген бир килограмм унун берип жаткандар да бар. Биздин фонд мурдатан бери кайрымдуулук иштерин жүргүзүп жүргөндүктөн көп киши тааныйт жана ишенет. Анткени азыркы мезгилде ишеничтен чыккан адамдар көбөйбөдүбү.
- Жардамды жеткирүү иштери кандай болот?
- Азыр ошол чоң маселе болуп жатат. Биз алгач учак менен алып барууну пландаштырган болчубуз. Транспорт министрлигине кайрылсак "Манас" аба майданында 400 тонна жүк кезекте турат дейт. КамАЗ менен жолго чыга берели дегенбиз бирок, жол коопсуздугу коркунуч туудуруп жатат. Кечээ күнү барып келгендер айтышты кээ бир айылдарда жолдогу автоунааларды тоноп жатышат деп. Анан ушунча элдер жакшы ниет менен аманат кылса жолдон тонотуп ийбейли деп токтоп турабыз. Ойлонуп, пландап туруп чыгалы деп жатабыз. Оштон тааныштар телефон чалып бир аз коё тургула дешүүдө. Бизде өзүбүздүн ал жакта да өкүлчүлүктөрүбүз бар.
- Жеткирүү иштери боюнча жардам сурап мамлекетке кайрылдыңыздарбы?
- Мамлекет тарабынан уюштурулган штабга кайрылдык. Биз мамлекеттик кербен уюштурууну күткөн болчубуз. Азыркы учурда көп жерлерде жардамдар жыйналып жатат, алардын баарысынын проблемасы жеткирүү. Дүйнөлүк практикада бар гуманитардык жардамды сөзсүз түрдө куралдуу күчтөрдүн коштоосунда алып барат. Биздин жетекчилер да баарын чогултуп куралдуу күчтөрдүн коштоп берсе болмок. Ал эмес Оштун аэропортунан шаарга кирген жерден машиналарды өткөзбөй жатат. АЛМАЗ ДОСБЕК УУЛУ
Мирослав Ниязов: "Качкындар кайтып келишүүдө"
Жалал-Абаддын Ноокен районунан коңшу Өзбекстанга баш калкалоо үчүн чек аранын жанындагы Чек айылына топтолуп калган качкындар кайра кайтууда. Алардын кайтышына Мирослав Ниязов жетектеген тынчтыкты орнотуучу интернационалдык бригаданын да салымы болууда.
Чек айылына коргологон качкындар менен сүйлөшүп, аларга кооптуулук болбой тургандыгын түшүндүргөн М.Ниязов, алардын бир тобун өз үйүнө кайтууга ынандырды. Учурда калгандарына да түшүндүрүү иштери жүргүзүлүүдө.
"Интернационалдык бригададан турган топ учурда жергиликтүү бийликтин жана элдик дружиналар менен биргеликте Ноокен районунун айылдарында кыдыруу, кайтаруу иштерин жүргүзүүдө жана алардын күчү менен бир нече блок посттор да орнотулду" ,-деп билдирди М.Ниязов.
Мындан бир нече күн мурун Ноокен райондук ички иштер бөлүмү белгисиз күчтөр тарабынан басып алынып, жергиликтүү милиция күчтөрү басыңкы тартып, эл дүрбөлөңгө түшкөндүгүн айтты. "Бирок, биз жергиликтүү күчтөр менен бирдикте кырдаалды жөнгө салып, район элинин кооптонуусун аз да болсо баса алдык. Учурда милиционерлер толук кандуу кызматын өтөп жатат",-деп кошумчалады М.Ниязов.
Эске сала кетсек, Жалал-Абад областындагы чыр-чатактарды жөнгө салууга көмөктөшүү үчүн Кыргызстандын коопсуздук кеңешинин экс-катчысы Мирослав Ниязов жетектеген ар улуттан турган тынчтыкты сактоочу күчтөр үстүбүздөгү жылдын 14-июнунда Бишкектен жөнөп кеткен эле. Алар офицер-десантчылар, Афган согушунун катышуучулары, казачествонун өкүлдөрүнөн турат. Бир тобу отставкадагы генералдар, майорлор жана атайын кызматтын жана укук коргоо органдарынын ардагерлери. НУРГҮЛ МАКСУТОВА
Ошто дарыгер барымтага алынды
Ошто белгисиз адамдар тарабынан Оштогу областтар аралык балдар ооруканасынын врач-хирургу Жусуп Акматов Касым барымтага алынып кетти. Маалыматтарга караганда, дарыгерди иш бүткөндөн кийин, оорукананын аймагынан 10-15 адам белгисиз тарапка алып кетишкен. Саламаттыкты сактоо министрлигинин өкүлдөрүнүн айтымында, дарыгерди жарадарларга жардам көрсөтүү үчүн алып кетүүнүн зарылдыгы жок болчу. Себеби, медиктер учурда бардык мүмкүнчүлүк менен иштеп, жардам көрсөтүүдө. Аталган факт боюнча шаардык коменданты менен шаардын прокуроруна маалымдалды жана издөө иштери жүргүзүлүүдө. Издөө иштерине укук коргоочулар менен өзбек диаспорасынын өкүлдөрү да кошулду деп билдирди Саламаттыкты сактоо министрлигинин басма сөз кызматы.
"Качкындар 100 миң эмес"
Ош жана Жалал-Абад областтарындагы кагылышуулардын натыйжасында миңдеген жарандар өз үйлөрүн таштап коопсуз жерлерге качты. Анын ичинен өзбек улутундагы кыргыз жарандары Өзбекстанга өтүп кеткен. Ал эми кыргыздар коопсуз тоолуу айылдардан орун алышкан. Бул окуяларга байланыштуу массалык маалымат каражаттары жана кээ бир адамдар "100 миңдеген качкындар коңшу өлкөдөн баш калкалап жатат" деген кабарды таратып жаткан.
Кыргызстандын Акыйкатчысы Турсунбек Акун Бишкекте болуп өткөн маалымат жыйынында бул маалыматты төгүнгө чыгарды. Анын айтымында, айрымдар айтып жаткан 100 миң качкын качкан эмес, "менин эсебим боюнча коңшу өлкөгө 30-35 миңдин тегерегиндеги адамдар өткөн. Ошондой эле, 5-10 миң качкындар артка кайткан. Анын ичинде ондогон жарандар өз үйлөрүнө жеткен",- дейт Турсунбек Акун.
Ал эми Мамлекеттик чек ара кызматынын орун басары Чолпонбек Турусбековдун маалыматы боюнча "Достук" бекетинде 16-июнда эки тарптын чек ара кызматкелери тарабынан жолугушуу уюштурулган. Анда коңшу өлкөнүн өкүлү, генерал-майор Руслан Мирзаев маалымдагандай Өзбекстанга 75 миң жаран качып кирип, алар үчүн 18 лагерь уюштурулган. Ошондой эле, өз сөзүндө коңшу өлкөнүн генералы Өзбекстандагы кыргыз атуулдарынын коопсуздугуна толук кепилдик берген, буга Кыргызстандын Өзбекстанда жайгашкан Барак анклавы да кирет. АЛМАЗ ДОСБЕК УУЛУ
кыргыз тилиндеги гезит "Zaman Кыргызстан"
email • архив • редакция
Ош окуялары кантип башталды?
Ош окуялары кантип башталды?
"Айти" мечитинде жарашуу жыйыны болду
Көзүбүздөн жаш эмес, кан агат
Ак Үйдүн кара анты жана күйүп жаткан түндүк
Абал салыштырмалуу тынчый баштады
Марат Казакбаев саясат таануучу:
"Тынчтыкты орнотуучу күчтөрдү киргизбеш керек"
Мына, күйөрмандар күткөн күн да келип,
Кыргыздын магнити жана түзүлгөн кырдаал
Warning: include(../../ohkaptal.htm) [function.include]: failed to open stream: No such file or directory in /var/www/u0371622/data/www/presskg.com/zn/10/0618_2.htm on line 63
Warning: include(../../ohkaptal.htm) [function.include]: failed to open stream: No such file or directory in /var/www/u0371622/data/www/presskg.com/zn/10/0618_2.htm on line 63
Warning: include() [function.include]: Failed opening '../../ohkaptal.htm' for inclusion (include_path='.:') in /var/www/u0371622/data/www/presskg.com/zn/10/0618_2.htm on line 63
Warning: include(../../rec_art/0_rec.htm) [function.include]: failed to open stream: No such file or directory in /var/www/u0371622/data/www/presskg.com/zn/10/0618_2.htm on line 63
Warning: include(../../rec_art/0_rec.htm) [function.include]: failed to open stream: No such file or directory in /var/www/u0371622/data/www/presskg.com/zn/10/0618_2.htm on line 63
Warning: include() [function.include]: Failed opening '../../rec_art/0_rec.htm' for inclusion (include_path='.:') in /var/www/u0371622/data/www/presskg.com/zn/10/0618_2.htm on line 63
Warning: include(../../news/0_art.htm) [function.include]: failed to open stream: No such file or directory in /var/www/u0371622/data/www/presskg.com/zn/10/0618_2.htm on line 63
Warning: include(../../news/0_art.htm) [function.include]: failed to open stream: No such file or directory in /var/www/u0371622/data/www/presskg.com/zn/10/0618_2.htm on line 63
Warning: include() [function.include]: Failed opening '../../news/0_art.htm' for inclusion (include_path='.:') in /var/www/u0371622/data/www/presskg.com/zn/10/0618_2.htm on line 63